У Французска-рускай вайне 1812 года каля Астроўна адбыліся баі часцей 1-й рускай арміі (каля 9 тыс. чалавек) супраць французскіх войскаў (больш за 20 тыс. чалавек). 13 ліпеня пяхотны корпус генерала А. І. Астэрмана-Талстога і 4 палкі кавалерыі ўвесь дзень стойка трымалі абарону. Падмацаваныя пяхотнай дывізіяй генерала П. П. Канаўніцына 14 ліпеня рускія войскі працягвалі бой каля вёсак Кукавячына і Дабрэйка, потым арганізавана адыйшлі. Баі садзейнічалі злучэнню 1-й і 2-й рускіх армій каля Смаленска.